Rådets fælles aktion 2003/872/FUSP

af 8. december 2003

om forlængelse og ændring af mandatet for Den Europæiske Unions særlige repræsentant for Sydkaukasus

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 14, artikel 18, stk. 5, og artikel 23, stk. 2, og

ud fra følgende betragtninger:

(1) Rådets fælles aktion 2003/496/FUSP af 7. juli 2003 om udnævnelse af Den Europæiske Unions særlige repræsentant for Sydkaukasus(1) udløber den 31. december 2003.

(2) På grundlag af en fornyet gennemgang af den fælles aktion bør mandatet for den særlige repræsentant forlænges.

(3) Rådet vedtog den 17. november 2003 retningslinjer vedrørende udnævnelse, mandat og finansiering for Den Europæiske Unions særlige repræsentanter -

VEDTAGET FØLGENDE FÆLLES AKTION:

Artikel 1

Mandatet for Heikki TALVITIE som Den Europæiske Unions særlige repræsentant for Sydkaukasus forlænges.

Artikel 2

1. Mandatet for den særlige repræsentant bygger på Den Europæiske Unions politiske mål i Sydkaukasus. Til virkeliggørelse af disse mål skal Den Europæiske Union:

a) bistå Armenien, Aserbajdsjan og Georgien med at gennemføre politiske og økonomiske reformer, navnlig inden for retssikkerhed, demokratisering, menneskerettigheder, god regeringsførelse, udvikling og fattigdomsbekæmpelse

b) i overensstemmelse med de eksisterende mekanismer hindre konflikter i regionen, bistå ved konfliktløsning og forberede genoprettelse af freden, bl.a. ved at fremme flygtninges og internt fordrevnes tilbagevenden

c) gå ind i en konstruktiv drøftelse med de vigtigste parter om regionen

d) styrke og støtte yderligere samarbejde mellem staterne i regionen, navnlig mellem staterne i Sydkaukasus, bl.a. i økonomiske spørgsmål og energi- og transportspørgsmål

e) øge Den Europæiske Unions effektivitet og synlighed i regionen

2. Den særlige repræsentant skal støtte den højtstående repræsentant i dennes arbejde i regionen.

Artikel 3

For at nå de politiske mål er mandatet for den særlige repræsentant:

a) at udvikle kontakter med regeringer, parlamenter, retsvæsen og civilsamfund i regionen

b) at tilskynde Armenien, Aserbajdsjan og Georgien til at samarbejde om regionale spørgsmål af fælles interesse, såsom fælles sikkerhedstrusler, bekæmpelse af terrorisme, menneskehandel og organiseret kriminalitet

c) med forbehold af Kommissionens forpligtelser i henhold til EF-traktaten at bidrage til forebyggelse af konflikter og forberede genoprettelse af freden i regionen, bl.a. gennem henstillinger om en indsats i forhold til civilsamfundet og genopbygning af landområder

d) at bistå i konfliktløsning, navnlig for at gøre Den Europæiske Union i stand til bedre at støtte FN's generalsekretær og hans særlige repræsentant for Georgien, gruppen af FN-Generalsekretærens Venner for Georgien, OSCE's Minsk-Gruppe og konfliktløsningsmekanismen for Sydossetien.

e) at intensivere Den Europæiske Unions dialog med de vigtigste parter om regionen

f) at bistå Rådet med yderligere at udvikle en samlet politik for Sydkaukasus.

Artikel 4

1. Den særlige repræsentant har ansvaret for gennemførelsen af mandatet og handler med reference til den højtstående repræsentant og under dennes operationelle ledelse. Den særlige repræsentant står til regnskab for alle udgifter over for Kommissionen.

2. Den Udenrigs- og Sikkerhedspolitiske Komité (PSC) skal opretholde privilegerede forbindelser med den særlige repræsentant og være det primære kontaktpunkt for forbindelserne med Rådet. PSC giver den særlige repræsentant strategisk vejledning og politisk input i forbindelse med mandatet.

Artikel 5

1. Det finansielle referencegrundlag til dækning af udgifterne i forbindelse med den særlige repræsentants mandat udgør 299000 EUR.

2. Udgifter, der finansieres med det i stk. 1 fastsatte beløb, forvaltes i overensstemmelse med Den Europæiske Unions procedurer og regler for det almindelige budget, idet dog enhver form for forudfinansieringer ikke forbliver Fællesskabets ejendom.

3. Forvaltningen af udgifterne omfattes af en kontrakt mellem den særlige repræsentant og Kommissionen.

4. Alt efter tilfældet yder formandskabet, Kommissionen og/eller medlemsstaterne logistisk støtte i regionen.

Artikel 6

De privilegier, immuniteter og yderligere garantier, der er nødvendige, for at den særlige repræsentant og dennes medarbejdere kan opfylde og afvikle mandatet uhindret, fastlægges i samarbejde med parterne. Medlemsstaterne og Kommissionen yder den fornødne støtte med henblik herpå.

Artikel 7

Den særlige repræsentant aflægger som hovedregel personligt rapport til den højtstående repræsentant og til PSC og kan også aflægge rapport til den relevante arbejdsgruppe. Den højtstående repræsentant, Rådet og Kommissionen modtager regelmæssigt skriftlige rapporter. Den særlige repræsentant kan aflægge rapport til Rådet (almindelige anliggender og eksterne forbindelser) efter henstilling fra den højtstående repræsentant og PSC.

Artikel 8

For at sikre sammenhæng i Den Europæiske Unions optræden udadtil koordineres den særlige repræsentants aktiviteter med den højtstående repræsentants, formandskabets og Kommissionens aktiviteter. Den særlige repræsentant sørger for regelmæssig briefing af medlemsstaternes missioner og Kommissionens delegationer. Under arbejdet på stedet holdes der tæt kontakt til formandskabet, Kommissionen og missionscheferne, der skal gøre deres bedste for at bistå den særlige repræsentant i gennemførelsen af dennes mandat. Den særlige repræsentant skal også holde forbindelse med andre internationale og regionale aktører på stedet.

Artikel 9

Gennemførelsen af den fælles aktion og dens sammenhæng med andre bidrag fra Den Europæiske Union til regionen skal løbende tages op til revision. Den særlige repræsentant forelægger en samlet skriftlig rapport om gennemførelsen af mandatet for den højtstående repræsentant, Rådet og Kommissionen, to måneder inden mandatet udløber, og denne rapport skal danne grundlag for evalueringen af den fælles aktion i de relevante arbejdsgrupper og i PSC. Den højtstående repræsentant fremsætter inden for de overordnede prioriteter for udsendelsen henstillinger til PSC med henblik på, at Rådet træffer afgørelse om forlængelse, ændring eller afslutning af mandatet.

Artikel 10

Denne fælles aktion har virkning fra den 1. januar 2004.

Den anvendes indtil den 30. juni 2004.

Artikel 11

Denne fælles aktion offentliggøres i Den Europæiske Unions Tidende.

Udfærdiget i Bruxelles, den 8. december 2003.

På Rådets vegne

F. Frattini

Formand

(1) EUT L 169 af 8.7.2003, s. 74.